**Truet til å tro?**

Debattinnlegget "Truet til å tro" av Hilde Langvann ble første gang publisert i Dagen den 14. oktober, og Langvann har i etterkant funnet det for godt å sende det til en rekke lokalaviser rundt om i landet. Dessverre bygger innlegget på løsrevne sitater hentet fra en kommentar jeg ga i forbindelse med en artikkel i avisen Dagen den 30 september i år. Dette er blitt skrudd sammen slik at sluttresultatet savner dekning i de faktiske forhold. Det innebærer en kontekstfjerning som er presseetisk betenkelig, og jeg ser derfor behov for å klargjøre noen viktige punkter.

Etter intervjuet med Dagen gjorde jeg ikke mindre enn fem – 5 – skriftlige henvendelser til journalisten, hvor jeg bad om å få se hele artikkelen slik at mine kommentarer kunne bli best mulig i forhold til et helhetsbilde. Dette fikk jeg imidlertid ikke mulighet til. Jeg ser i etterkant at jeg burde satt dette som et ubetinget krav, men hadde forventet at en avis som Dagen var interessert i å formidle et så korrekt bilde som mulig.

Et av spørsmålene jeg fikk fra journalisten var: *Forkynnes det om dem som forlater menigheten at det vil gå fryktelig galt med dem? Ikke bare for dem selv, men også for barna?*

Det jeg svarte, men som ikke kom på trykk, var følgende: ”*Jeremias skriver det slik: Så sier Herren: Forbannet er den mann som setter sin lit til mennesker, som støtter seg til svake skapninger og vender seg bort fra Herren. Han er som en busk i ødemarken; han får ikke se at lykken kommer, men holder til i tørreste ørken, på saltholdig jord, der ingen bor. (Jer 17,5-6). Ved å vende seg bort fra Guds bud, vil ikke velsignelsen fra Gud komme over et menneske. Menneskelig talt kan man ha det godt, men med tanke på evigheten har man ikke gjort et klokt valg. De valg vi som foreldre tar, danner også rammer for hva våre barn vil oppleve og få kjennskap til. Slik sett vil alle barn bli sterkt berørt og påvirket av de valg foreldrene tar, noe som medfører at foreldrene både har et stort ansvar og store muligheter.”*

At det ikke er et klokt valg å vende seg bort *fra Guds bud,* tror jeg alle kristne er enig i. Journalisten vinkler det som om jeg har skrevet at det ikke er et klokt valg å melde seg ut av *et trossamfunn*. Det har jeg verken sagt eller ment, og må stå for journalistens regning. Jeg vil tro at det dessverre ikke er ukjent for noen at media velger sine overskrifter og vinkling og ofte har en skjult agenda. At Hilde Langvann så svelger dette med søkke og snøre uten å ta kontakt med den som tillegges disse meninger, er heller ikke tillitvekkende.

Så vidt jeg vet har organisasjonen hun representerer aldri tatt kontakt med vårt trossamfunn, men har likevel forholdsvis sterke meninger om oss. Skal organisasjonen ”Hjelpekilden” bli til hjelp, så bør den bygge på sannhet og ikke myter. La det være helt klart: *Vi truer ingen med at de vil bli straffet av Gud ved å forlate vårt trossamfunn, vi hevder heller ikke at man må tilhøre vår organisasjon for å bli godkjent av Gud, vi hevder heller ikke at Gud er ute etter å straffe mennesker og vi truer ingen til å tro!*

Utfra journalistens vinkling har jeg en viss forståelse for Hilde Langvanns reaksjon i sitt debattinnlegg. At journalisten i denne sak har brukt bruddstykker av mine uttalelser på en lemfeldig måte, er beklagelig, ikke minst med tanke på at det kan bli en ytterligere belastende for mennesker som står i bruddprosesser og allerede har det vondt.

Jeg står for mine egne uttalelser, men jeg står ikke for avisens vinkling og bruk av løsrevne sitater. At jeg har en levende og personlig tro på sannheten i Guds Ords, er ikke på noen måte noe jeg skammer meg over. Hva andre mennesker tror og hvordan de vil forholde seg til Gud, Guds ord og evigheten er selvfølgelig deres eget valg som jeg fullt ut respekterer.

Harald Kronstad